DA Den Europæiske Unions Tidende L 144/17

KOMMISSIONENS GENNEMFØRELSESAFGØRELSE (EU) 2015/887

af 9. juni 2015

om anerkendelse af ordningen »Scottish Quality Farm Assured Combinable Crops Limited« til dokumentation af overholdelse af bæredygtighedskriterierne i EuropaParlamentets og Rådets direktiv 98/70/EF og 2009/28/EF og om ophævelse af Kommissionens gennemførelsesafgørelse 2012/427/EU

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF (1), særlig artikel 7c, stk. 6,

under henvisning til Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF (2), særlig artikel 18, stk. 6,

efter høring af Udvalget om biobrændstoffers og flydende biobrændslers bæredygtighed, og

ud fra følgende betragtninger:

(1) Direktiv 98/70/EF og 2009/28/EF fastsætter begge bæredygtighedskriterier for biobrændstoffer. Bestemmelserne i artikel 7b og 7c og bilag IV i direktiv 98/70/EF svarer til bestemmelserne i artikel 17 og 18 og bilag V i direktiv 2009/28/EF.

(2) Hvis biobrændstoffer og flydende biobrændsler skal tages i betragtning hvad angår de formål, der er omhandlet i artikel 17, stk. 1, litra a), b) og c), i direktiv 2009/28/EF, bør medlemsstaterne kræve, at de økonomiske aktører dokumenterer biobrændstoffers og flydende biobrændslers overholdelse af bæredygtighedskriterierne i artikel 17, stk. 2-5, i direktiv 2009/28/EF.

(3) Kommissionen kan beslutte, at en frivillig national eller international ordning dokumenterer, at partier af biobrændstof overholder bæredygtighedskriterierne i artikel 17, stk. 3-5, i direktiv 2009/28/EF, eller at en frivillig national eller international ordning for måling af besparelser af drivhusgasemissioner indeholder nøjagtige data med henblik på overholdelse af direktivets artikel 17, stk. 2.

(4) Når en økonomisk aktør fremlægger dokumentation eller data indhentet i overensstemmelse med en frivillig ordning, som Kommissionen har anerkendt, kan medlemsstaten ikke, i det omfang dette er omfattet af den pågældende anerkendelse, forlange, at leverandøren fremlægger yderligere bevis for overholdelse af bæredygtighedskriterierne.

(5) Ordningen »Scottish Quality Farm Assured Combinable Crops Limited« blev ved Kommissionens gennemførelsesafgørelse 2012/427/EU (3) anerkendt for en specificeret liste af afgrøder. Den 30. juni 2014 blev der for denne ordning fremlagt en anmodning om at anerkende den for en udvidet liste af afgrøder. Den opdaterede ordning omfatter alle former for korn og oliefrø fremstillet i den nordlige del af Storbritannien frem til disse afgrøders første leveringsled. Den anerkendte ordning bør stilles til rådighed på den gennemsigtighedsplatform, der er oprettet ved direktiv 2009/28/EF.

(6) Vurderingen af ordningen »Scottish Quality Farm Assured Combinable Crops Limited« viste, at ordningen i tilstrækkelig grad dækker bæredygtighedskriterierne i artikel 7b, stk. 3-5, i direktiv 98/70/EF og artikel 17, stk. 3-5, i direktiv 2009/28/EF, og at den anvender en massebalancemetode i overensstemmelse med kravene i artikel 7c, stk. 1, i direktiv 98/70/EF og artikel 18, stk. 1, i direktiv 2009/28/EF frem til afgrødernes første leveringsled. Ordningen indeholder nøjagtige data om to elementer, som er nødvendige med henblik på overholdelse af artikel 7b, stk. 2, i direktiv 98/70/EF og artikel 17, stk. 2, i direktiv 2009/28/EF, nemlig oplysninger om det geografiske område, som afgrøderne stammer fra, og de årlige emissioner fra ændringer i kulstoflagrene som følge af ændringer i arealanvendelsen. En lille procentdel af ordningens medlemmer lever ikke op til bæredygtighedskriterierne for en del af deres område. Det fremgår af ordningens onlinemedlemsdatabase, hvorvidt medlemmernes områder helt eller delvist opfylder kravene, og leverancernes opfyldelse af bæredygtighedskriterierne angives i »Scottish Quality Crops passport«.

(7) Ved vurderingen af ordningen »Scottish Quality Farm Assured Combinable Crops Limited« blev det konstateret, at ordningen opfylder standarderne for pålidelighed, gennemsigtighed og uafhængig revision.

(8) Eventuelle yderligere bæredygtighedselementer omfattet af ordningen »Scottish Quality Farm Assured Combinable Crops Limited« indgår ikke i overvejelsen, der danner grundlag for denne afgørelse. Disse yderligere bæredygtighedselementer er ikke obligatoriske for at påvise, at bæredygtighedskravene i direktiv 98/70/EF og 2009/28/EF er overholdt.

(9) Gennemførelsesafgørelse 2012/427/EU om anerkendelse af ordningen for et mere begrænset antal afgrøder bør derfor ophæves.

(10) Foranstaltningerne i denne afgørelse er i overensstemmelse med udtalelse fra Udvalget om Biobrændstoffers og Flydende Biobrændslers Bæredygtighed —

VEDTAGET DENNE AFGØRELSE:

Artikel 1

Den frivillige ordning »Scottish Quality Farm Assured Combinable Crops Limited« (i det følgende benævnt »ordningen«), som Kommissionen den 30. juni 2014 blev anmodet om at anerkende for en udvidet liste af afgrøder, dokumenterer ved hjælp af »Scottish Quality Crops passport«, at partier af råmaterialer overholder bæredygtighedskriterierne i artikel 17, stk. 3-5, i direktiv 2009/28/EF og artike 7b, stk. 3-5, i direktiv 98/70/EF.

Ordningen indeholder nøjagtige data med henblik på overholdelse af artikel 17, stk. 2, i direktiv 2009/28/EF og artikel 7b, stk. 2, i direktiv 98/70/EF, for så vidt som den angår de årlige emissioner fra ændringer i kulstoflagrene som følge af ændringer i arealanvendelsen (e l ) som omhandlet i bilag IV, del C, punkt 1, i direktiv 98/70/EF og bilag V, del C, punkt 1, i direktiv 2009/28/EF, som den viser er lig nul, og oplysninger om det geografiske område som omhandlet i bilag IV, del C, punkt 6, i direktiv 98/70/EF og bilag V, del C, punkt 6, i direktiv 2009/28/EF.

Ordningen kan anvendes frem til de pågældende partiers første leveringsled til dokumentation af overholdelse af artikel 7c, stk. 1, i direktiv 98/70/EF og artikel 18, stk. 1, i direktiv 2009/28/EF.

Artikel 2

Afgørelsen gælder i en periode på fem år efter ikrafttrædelsen. Hvis indholdet i ordningen efter vedtagelsen af denne afgørelse gennemgår ændringer, der kunne påvirke grundlaget for afgørelsen, meddeles sådanne ændringer straks til Kommissionen. Kommissionen vurderer de meddelte ændringer for at fastslå, om ordningen stadig i tilstrækkelig grad dækker de bæredygtighedskriterier, som ligger til grund for anerkendelsen.

Hvis det klart kan påvises, at ordningen ikke har gennemført elementer, som anses for afgørende for denne afgørelse, og hvis der er sket alvorlige og strukturelle brud på disse elementer, forbeholder Kommissionen sig ret til at annullere denne afgørelse.

Artikel 3

Gennemførelsesafgørelse nr. 2012/427/EU ophæves.

Artikel 4

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den 9. juni 2015. På Kommissionens vegne Jean-Claude JUNCKER Formand

(1) EFT L 350 af 28.12.1998, s. 58.

(2) EUT L 140 af 5.6.2009, s. 16.

(3) Kommissionens gennemførelsesafgørelse 2012/427/EU af 24. juli 2012 om anerkendelse af ordningen »Scottish Quality Farm Assured Combinable Crops Limited« til dokumentation af overensstemmelse med bæredygtighedskriterierne i Europa-Parlamentets og Rådets direktiv 98/70/EF og 2009/28/EF (EUT L 198 af 25.7.2012, s. 17).